22 Archus

A quatuor elementis sibi appositis, contrahit quatuor colores: ex igne, rubeum in suppremo; ex terra, viridem in infimo; ex aqua, ceruleum; ex aere, citrinum.

Item, archus numquid apparet in parte australi, sed in occidentali, orientali, vel in[[1]](#endnote-1) aquilonari; nec videtur in nube volatili, set in quieta.

Item, archus quandoque designat Christum incarnatum, sic ibi Eccli. 43[:12]: *Vide archum, et benedic qui fecit illum.* Designat Sacram Scripturam.

¶ De primo, nota quod archus designat Christum racione generacionis originalis, racione figuracionis naturalis, et racione significacionis spiritualis. Quo ad primum, archus uel iris causatur ex refractione radiorum solarium in nube rorida soli apposita, secundum Philosophum, 4, *Methere*, et eciam secundum Senecam, in libro *De questionibus naturalibus,* et secundum [Bedam], *De natura rerum*, et secundum Ysidorum, quarto, *Ethimologiarum.* Radius procedens a sole qui est fontale principium luminis signat Dei Filium procedentem a Patre qui est principium tocius diuinitatis, secundum Augustinum 4 *De Trinitate,* capitulo 14. Nubes designat naturam humanam, secundum Rabanum, *De natura rerum,* libro 9, capitulo 14, vbi allegat illud Ysai. 19[:1]: *Ecce Dominus ascendit super nubem leuem,* et naturam humanam nullius peccati pregrauatam, et *ingredietur Egiptum,* id est, mundum iste, radius, id est, Dei Filius attingens nubem roridam, id est, naturam humanam, id est, assumens naturam humanam quasi refrangitur dum humanatur. Tunc dicitur aliquid cum descendit uel reclinat a rectitudine ad latus. Sic Deus in incarnando videtur quasi declinasse a rectitudine Deitatis ad latus humanitatis. *Nam exinaniuit semetipsum formam serui accipiens*, Philip. 2[:7]: quia in quantum homo minor est seipso Deo. Secundo, assimilatur iridi racione[[2]](#endnote-2) figuracionis naturalis. Videmus quod archus habet tres disposiciones versus celum, et 3 versus terram, quia versus celum habet figuram circuli, set versus terram non. Set ex parte circuli deficit versus terram.

¶ Item versus celum erigitur, versus terram deprimitur.

¶ Igitur, intelligendo per celum eius naturam celestem, per terram[[3]](#endnote-3) eius naturam humanam, que de terra originatur. Tunc Christus versus celum, id est, ex parte nature diuine assimulatur circulo, quia caret principio et fine. Set ex parte terre, id est, humane nature, deficit circulus quia principum habet in concepcione et finem in morte.

¶ Item, versus celum eleuatur, quia secundum naturam diuinam ascendit super omnem creaturam, set versus terram deprimitur, quia secundum naturam humanam infra aliquam creaturam reperitur, scilicet, angelum, Psal [8:6]: *Minuisti eum paulo minus ab angelis.* Hoc est corpore, non mente, nam solus Deus maior est mente humana, uel dicitur minorari angelis, non propter naturam humanam, set propter passionem mortis. Adhuc si per celum velimus intelligere naturam angelicam, tunc verus celum clauditur, verus terram aperitur, quia Filius Dei non naturam angelicam set humanam apprehendit, Heb. 2[:16]: *Nusquam angelus apprehendit, set semen Abrahe apprehendit*.

¶ Tercio, Christus comparatur iridi racione significationis spiritualis, nam archus est signum reconsiliacionis /f.7vb/ hominis et Dei, Gen. 9[:13]: *Archum meum ponam in nubibus celi et erit signum*. Quando igitur archus, id est, Dei Filius, positus est in nube, id est, vnicus tam humano, tunc reconciliati sunt et confederati Deus et homo.

Secundus archus potest designare sacram scripturam que constat ex ligno Veteris Testamenti et corda noui, cuius ligni coruna mobilia sunt, set medium manet immobile, quia cerimonialia recesserunt, set moralia remanserunt, Mat. 5[:43]: *Dictum est* *audistis, Diliges proximum,* etc.

¶ Item, archus bicolor est, ceruleus et igneus, quia Sacra Scriptura duo continet iudicium: vnum per aquam iam factam, aliud per ignem futurum. Istum archum posuit Deus in nubibus celi, id est, in apostolis secundum illud Ysai. 60[:8]: *Qui sunt isti, qui ut nubes volant*? Volant[[4]](#endnote-4) cito per <colorem> [celestem[[5]](#endnote-5) ] affeccionem, pluunt per erudicionem, tonant per comminacionem, coruscant per opposicionem, quas condiciones debet bonus predicator habere.

¶ Item, archus potest designare extremum iudicium. Duos enim habet colores, ceruleum et igneum, sic vltimum iudicium continet promissionem glorie quod designatur per ceruleum aqueum, nam et aqua refrigeret, continet eciam comminacionem iehenne, que designatur per igneum, eo quod comburet igni, arens accensus minatur, set non ferit, quia iudicium futurum terret, set non dum dampnat, et archus quanto plus trahitur tanto forcius ferit. Sic est de iudicio vltimo. Archus eciam sic describitur a quibusdam.

¶ Iris est nubes rorida radiis solaribus penetrata, terram cornibus percutiens, celum vertice tangens, aeris humiditatem desiccans, solis situm insinuans, per sui resolucionem terram fecundas, etc.

1. australi ... vel in ] Lambeth 23 *om*. F.128. [↑](#endnote-ref-1)
2. racione ] Lambeth 23 *om*. F.128. [↑](#endnote-ref-2)
3. per terram ] Lambeth 23 *om*. F.128. [↑](#endnote-ref-3)
4. Volant ] Lambeth 23 *om*. F.128. [↑](#endnote-ref-4)
5. celestem ] F.80 *corr*. colorem F.128. [↑](#endnote-ref-5)